**Érdekes verselemzések**

A versek nyelvi-stilisztikai elemzése már középiskolás koromban is érdekelt, de igazán akkor kezdtem komolyabban ismerkedni ezzel a témával, amikor általános iskolai tanárként részben a magam ízlése alapján, részben szakirodalom segítségével új elemzési módszerekkel próbálkoztam. Sok jó ötletet találtam Makay Gusztáv *Édes hazám, fogadj szívedbe!* című verselemező könyvében és az1960 körül indult *Szép versek* sorozat elemzéseiben. Később Török Gábor két kiváló tanulmánykötete (*A líra: logika* és a *József Attila-kommentárok*) alapján értettem meg először, hogy a költői szövegek esztétikai értékeit csak alapos nyelvi (szövegtani) elemzéssel lehet feltárni. A nyelvi (grammatikai) sajátosságok ismerete nélkül nem lehet teljes az adott vers irodalmi-esztétikai elemzése.

Csak pár évvel ezelőtt mertem arra vállalkozni, hogy – komplexitásra törekedve –verselemzéseket írjak. Először Pákolitz István *Tekercs* című versét elemeztem, majd Bertók László *Ott mi van?* című verses kötetét és Csorba Győző *Őszi kert* című versét igyekeztem mélyebben megérteni-magyarázni. Az említett költők műveinek vizsgálata során az volt a fő szempontom, hogy a gondolatiság milyen nyelvi szerkezetekkel valósult meg az adott versben. Megállapíthattam, hogy mindhárom költő a versépítkezés (szövegszerkesztés) nagymestere volt. Műveikben a pedáns mondatkapcsolódások – a tömörség mellett is – a természetes beszéd hatását keltik. A stíluseszközök változatos felhasználása is igazodik ehhez a követelményhez. Csorba Győző úgy nyilatkozott az egyik interjújában, hogy egy pillanatra sem engedhette meg magának a homályt, a gondolatbeli zavart.

Az újszerű verselemzések közül azok számíthatnak az én érdeklődésemre, amelyekben az adott vers keletkezésének körülményeit, hátterét jól magyarázza az elemző, és a vers üzenetét (tartamát) a vers szövegéből vezeti le; azaz nem azt „meséli el” igen körülményesen, hogy ő mit gondol a versről.

Mostanában kiváló és kevésbé jó verselemzéseket olvashatunk. Mintának, hibátlannak tartom Tverdota György verselemzését ***József Attila*** *A város peremén* című verséről. [Megjelent a ***Jelenkor*** 2019. szeptemberi számában (978–991)]. Részletesen ismerteti a szerző a vers keletkezésének körülményeit, a költő életének fordulópontját; és arról is tájékoztatja az olvasót, hogy 1932–33 táján az európai konstelláció miként tette kérdőjelessé a munkásosztály hatalmának erősödését Hitler uralomra jutása után.

Nem könnyű olvasmány ***Tverdota*** írása. Tanórai feldolgozását úgy lehetne sikerrel megoldani, hogy két-három értelmes-érdeklődő tanuló olvassa el figyelmesen a tanulmányt. Jegyzeteljék ki a számukra egyértelmű gondolatokat, és ezeket vitassák meg az osztály bevonásával. (A vers szövege legyen a tanulók előtt!) Ha netán akadna nehezebben értelmezhető gondolat a tanulmányban, a tanár adjon ehhez segítséget! Az is elképzelhető, hogy a tanulók meglepően új gondolatokkal tudják kiegészíteni ***Tverdota*** szövegét.

Sajnos, nem tudom dicsérni Szabó Magda verselemző módszerét. A híres írónő ***Vörösmarty Mihály*** bicentenáriumára drámát írt *Sziluett* címmel a költő éltéről, és megkísérelte, hogy új szempontok alapján értelmezze a jól ismert nagy verseket, így a ***Szép Ilonkát, A’ merengőhöz*** címűt, ***a Szózatot és a Vén czigányt.*** Kétségtelen, hogy dicsérendő szépírói teljesítmény, hogy az író szinte regényes formában igyekezett bemutatni ***Csajághy*** ***Laura*** és a költő kapcsolatát: érzékeltette azt a nagy ellentmondást, hogy Laura nem igen örülhetett az akkor már országos hírű költő vonzalmának. Szabó Magda szerint *A’ merengőhöz* teljesen elhibázott, ellentmondásos alkotás, sok logikai bukfenccel. Zavaros az elemző következtetése: „A költemény szinte telje terjedelmében közhely, amellett nem arról szól, aminek képzelték…s mindezzel együtt, ennek ellenére, illetve éppen ezért halhatatlan alkotás, az alkotáslélektan remekműve.” Ezek szerint a *közhelye*s mű is lehet *remekmű*? Valamit nagyon félreérthetett az írónő. Mi lehet itt a hiba forrása? Talán az, hogy a 20. századi ember személetmódjával nem lehet magyarázni a 19 század első felében élt emberek érzelemvilágát. Szabó Magda verselemzése kétségtelenül újszerű, mégsem tartom követendő példának.

Pesti János

Pécsett, 2022. február 22-én.